|  |
| --- |
|  |
| Marek Plawgo (2007) |
|  |
| Pronks | 2007 | 400 m tõkkejooks |
| Pronks | 2007 | 4×400 m jooks |
|  |
| Hõbe | 2006 | 400 m tõkkejooks |

**Marek Plawgo** (sündinud 25. veebruaril 1981 Ruda Śląskas) on Poola kergejõustiklane (400 m jooksja ja 400 m tõkkejooksja).

Plawgo võitis 2000. aastal Santiagos juunioride MM-il kuldmedali 400 m tõkkejooksus ajaga 49,23. 4×400 m teatejooksus tuli ta ajaga 3.07,05 kolmandaks.

Järgmisel aastal tuli ta Poola meistriks ja jooksis end Euroopa karikavõistlustel teiseks ajaga 48,98. Samal aastal jõudis ta maailmameistrivõistlustel Edmontonis eeljooksudest edasi, kuid poolfinaali jäi ajaga 49,80 pidama. See andis 18. koha.

2002. aasta Euroopa sisemeistrivõistlustel Viinis tuli ta ajaga 45,39 tõketeta 400 m distantsil Euroopa meistriks. Ta osales ka 4×400 m teatejooksus, kus tuli ajaga 3.05,50 Euroopa meistriks.

2002. aasta EM-il Münchenis tuli Plawgo 400 meetri jooksus 45,40-ga neljandaks. Samal aastal oli ta Euroopa karikavõistlustel kolmas.

2004. aasta olümpiamängudel Ateenas jooksis ta 400 m tõkkejooksu eeljooksus, kus võinuks mitte pingutada, 47,67-ga isikliku hooaja tippmargi ja poolfinaalis, kus juba tuli pingutada, 48,16-ga Poola rekordi. Finaaliks enam jõudu ei jätkunud: ajaga 49,00 oli ta 6. Poolfinaali aja kordamine andnuks pronksmedali.

2006. aasta Euroopa meistrivõistlustel Göteborgis jooksis ta poolfinaalide parima aja 19,13 ja parandas seda finaalis veelgi (48,71). See andis Periklis Iakovakise järel hõbemedali.

Hiljem samal aastal oli ta Euroopa karikavõistlustel ajaga 48,76 kolmas, kaotades selgelt Kerron Clementile (USA) ja Louis Jacob van Zijlile (Aafrika).

2007. aasta MM-il Ōsakas võitis ta 400 m tõkkejooksus rahvusrekordiga 48,12 pronksmedali. Ta jooksis poolfinaalide kiireima aja 48,18 ja parandas seda finaalis veelgi. 48,12 andis Clementi ja Felix Sanchezi järel kolmanda koha. Ta osales ka Poola meeskonnas 4×400 m teatejooksu pronksmedali võitmisel. Teatejooksu eeljooksus teda välja ei pandud, vaid üksnes finaalis, kus ta jooksis avavahetust.

Aasta lõpus IAAF-i finaalvõistlustel finišeerusid korraga Plawgo, Clement ja James Carter. Fotofiniši abil tunnistati Plawgo 48,35-ga võitjaks, Clement jäeti sama ajaga teiseks ja Carter sajandiku võrra kehvema ajaga kolmandaks.

Saavutused
----------

### Maailmameistrivõistlustel

* 2007 Jaapan Osakas
	+ Pronks pronksmedal 400 m tõkkejooksus **48,12**
	+ Pronks pronksmedal 4×400 m teatejooksus **3.00,05**

### Maailma karikavõistlustel

2006 Kreeka Ateenas

* 3. koht 400 m tõkkejooksus **48,76**

### IAAF-i finaalvõistlustel

2007 Saksamaa Stuttgardis

* **1. koht** 400 m tõkkejooksus **48,35**

### Juunioride maailmameistrivõistlustel

* 2000 Tšiili Santiagos
	+ Kuld **juunioride maailmameister** 400 m tõkkejooksus **49,23**
	+ Pronks pronksmedal 4×400 m teatejooksus **3.07,05**

### Euroopa meistrivõistlustel

* 2006 Rootsi Göteborgis
	+ Hõbe hõbemedal 400 m tõkkejooksus **48,71**

### Euroopa sisemeistrivõistlustel

* 2002 Austria Viinis
	+ Kuld **Euroopa sisemeister** 400 m jooksus **45,39**
	+ Kuld **Euroopa sisemeister** 4×400 m teatejooksus **3.05,50**

Isiklikud rekordid
------------------

| Ala | Tulemus | Aeg | Koht |
| --- | --- | --- | --- |
| 100 m jooks | **10,60** | 22. september 2001 | Kraków |
| 200 m jooks | **20,61** | 25. mai 2002 | Biala Podlaska |
| 400 m jooks | **45,35** | 22. juuni 2002 | Annecy |
| 400 m tõkkejooks | **48,12** | 28. august 2007 | Osaka |

Isiklikku
---------

Marek Plawgo oli tippsportlasena 183 cm pikk ja kaalus 72 kg.

Välislingid
-----------

* Marek Plawgo Rahvusvahelise Kergejõustikuliidu kodulehel Muuda Vikiandmetes